J. Halecký, poslanec: (2007-10-30):
Myslím si, že už to vyplynulo z tejto rozpravy, že penzijný systém je trvalá téma, ktorá bude nielen rezonovať počas účinkovania tejto vlády, ale za úlohu udržať vybilancovaný prvý a druhý pilier podľa všeobecne platných zásad bude úlohou všetkých nasledujúcich vlád a skoro úloha trvalá. Pokiaľ táto reforma prejde, vieme, že bude to stáť zhruba vyše jedného bilióna Sk, takže sú to náklady obrovské, ale náklady, ktoré je potrebné zrealizovať, aby každý občan perspektívne v budúcnosti sa aj sám postaral o svoju dôchodkovú budúcnosť. Z tohto pohľadu vidím za dobré, že aj v predchádzajúcom období sa tá reforma penzijného systému zaviedla a vidím za pozitívne to, že s odvahou sa pustilo do reformy, ktorá je moderná, ktorá zodpovedá požiadavkám tejto a budúcej doby. Chcem však zdôrazniť, že nikto nemôže chcieť. Bolo by to ideálne, aby bola právna stabilita v penzijnom systéme, aby sa nerobili niektoré zásahy, možno čiastkové niektoré zásadné, ale prax ukazuje, že je to potrebné. Chcem pripomenúť, že touto novelou sme trošičku museli aj my svoje plány znížiť. Je pravda, že sme chceli zvýšiť stabilitu prvého piliera, to sa nedá zastierať, aby sme v Sociálnej poisťovni garantovali zhruba okolo 8 miliárd. Týmito opatreniami, ktoré sme urobili, a pozmeňujúcimi návrhmi sme tento zámer, dá sa povedať, zdevalvovali až zhruba na 1, 2 miliardy. Takže k tomu, aby systém bol demokratický, aby sme ho otvorili, aby sa dalo doňho opätovne prehodnotiť svoj vstup alebo výstup kvôli tomu, aby do prvého, ale hlavne aj do druhého piliera mohli vstúpiť aj, ako sme hovorili, matky na materskej, na rodičovskej dovolenke, ale aj opatrovatelia zdravotne postihnutých, všetky tieto zásahy v pozmeňujúcich návrhoch  prinášajú aj náklady v niekoľkých miliardách. Ale myslím si, že aj napriek tomu, že stabilizácia Sociálnej poisťovne a prvého piliera nie je taká, ako sme si na začiatku povedali, stojí to za to, aby sme tie opatrenia zrealizovali, pretože myslím si, že už nebude pochybností ani zo strany koalície, ani zo strany opozície, že matky, opatrovatelia a predčasní dôchodcovia majú byť riešení tak, ako budú riešení v tejto novele. Takže očakávam, že aj pri výmene vlády tento bod bude stabilný a nebude si vyžadovať žiadne zásahy. Zostala tam ešte kapitola invalidných dôchodcov, ktorú sme takto nedoriešili možno, ako sme si predstavovali. Je ešte pred nami veľká novela, kde urobíme analýzu, či sú možné nejaké zásadné zásahy aj pri invalidných dôchodcoch. Tam, čo snáď je také problematické, pretože aj teraz invalidní dôchodcovia môžu pracovať popri invalidnom dôchodku, pri tom, že si splnia svoje odvodové povinnosti, ich činnosť nikto neobmedzuje. Problém zostáva len pri tých, ktorí sú v druhom pilieri. Tí, čo sú v prvom pilieri a stanú sa invalidnými, nie je žiaden problém. Tí, čo sú v druhom pilieri a stanú sa invalidnými občanmi, tam už problém je v tom, že podľa tejto novely by štát prispieval na nich do prvého piliera. A hlavne, ako už bolo na niektorých fórach spomínané, tí, ktorí nemajú dobu sporenia splnenú, teda tých predpokladaných 15 rokov, pokiaľ sa táto novela schváli, tak pri sporení 5, 10 a možno aj 14 rokov by si sami museli prispievať do dôchodcovských správcovských spoločností, a to už pre nich problém by mohol byť. Myslím si, že táto otázka si zaslúži analýzy, prípadne riešenie v budúcnosti a zrejme, že bude ako prvok nestabilná, avšak je potrebné si uvedomiť, že pokiaľ výplatu dôchodkov invalidným zabezpečuje Sociálna poisťovňa, tak trošku je aj snahou, aby aj príspevky tých, ktorým zabezpečuje výplatu ich dôchodku, smerovali do jej zdrojov. Chcem uviesť ešte, že otázka rozdelenia pomeru odvodov do prvého alebo do druhého piliera je tiež zdrojom nestability v penzijnom systéme a myslím si, že bolo by dobré, pokiaľ by v ďalšom vývoji došlo k tomu, že by sa buď stabilizoval ten pomer, ktorý je, alebo by sa určil taký pomer, s ktorým by boli spokojné všetky zúčastnené strany či už zo strany koalície, alebo opozície, aby výplata dôchodkov v prvom pilieri, ale aj v tom druhom bola vyvážená. Aby neboli veľké disproporcie do budúcnosti v najbližších 5, 10 alebo 20 rokoch s tým, že, samozrejme, tí, čo si sporia v druhom pilieri v dôchodcovských správcovských spoločnostiach, by ten dôchodok mali mať vyšší. Otázka je vycentrovať tento systém tak, aby tie rozdiely neboli podstatne vyššie, ktoré by destabilizovali a znechucovali dôchodcov v prvom pilieri. Myslím si, že máme na to predpoklady, lebo výška dôchodkov v našej republike sa snáď pohybuje medzi tými 40 – 50 %. Vyspelé západné krajiny to už majú horšie, pretože u nich výška dôchodkov je zhruba na úrovni 60 až 70 % priemerného zárobku, takže tam robiť nejaké penzijné zmeny a reformy, hlavne čo sa týka výšky dôchodku, naráža na veľký odpor, štrajky a demonštrácie obyvateľstva, čoho sme svedkami pravidelne každý rok v niektorej krajine. Takže ešte ku garanciám. Ako zabezpečiť v druhom pilieri, aby nedošlo k tomu, že úspory, ktoré si tam perspektívni dôchodcovi  našetria a takisto aj ich výnos zodpovedal minimálne ich bazálnemu vkladu, prípadne výnos na úrovni možnože rovnajúcej sa inflácii bude úlohou hlbších analýz, prepočtov našich inštitúcií, ale aj zhromaždením a vyhodnotením skúseností zo zahraničia. Či to má byť garantované samotnými dôchodcovskými správcovskými spoločnosťami, alebo nejakým štátnym zásahom cez štátne finančné prostriedky, je to tiež na úvahu do veľkej novely v prvom polroku 2008. Je to kapitola, ktorá si zaslúži pozornosť, aby sme to zase nemuseli robiť posledný mesiac, nedajbože, posledné dva týždne, ale skutočne intenzita práce aj na ministerstve práce, sociálnych vecí a rodiny, ale aj na ministerstve financií a ďalších zainteresovaných ľudí môže vytvoriť takisto aj garancie stabilné, aby sme nemuseli pri ďalších vládach zasahovať, dopĺňať, prípadne meniť. Takže verím, že novela nikdy nie je nič zlého. Je to len vylepšovanie predchádzajúceho stavu. Takže novelizácie aj do budúcnosti či väčšie, či menšie budú, pretože až život ukáže, či všetky tie zásahy, ktoré my tu aj dnes prijmeme, či nepotrebujú nejakú zmenu k lepšiemu, k stabilite takej, aby dôchodcovia aj prvom, aj v druhom pilieri mali pocit, že ich dôchodky sú zaslúžené, sú na takej úrovni, ktoré im štát vie garantovať a zabezpečiť a že nejdú na úkor nikoho, aby ten antagonizmus ľudí v prvom a v druhom pilieri, aký teraz snáď je a možno, že aj my k tomu trošku prispievame, aby nebol, aby starší aj mladší, aby aj menej vzdelaní, aj tí viacej vzdelaní mali pocit, že dôchodok zodpovedá ich životu, ich zásluhám na rozvoji spoločnosti. Ďakujem za pozornosť.